SKRIFTLIG FORESPØRGSEL E-0094/03

af Laura González Álvarez (GUE/NGL) til Kommissionen

(28. januar 2003)

Om: Omledning af vand fra floden Castril til Jabalón-kanalen (Granada Spanien)

Sammenslutningen til beskyttelse og fremme af floden Castril har sammen med formændene for forskellige vandingsinteressentskaber, kommunalbestyrelserne i området, medlemmer af interesseorganisationen for Castril-Jabalcón og forskellige økologiske organisationer fremsendt deres indsigelser mod projektet vedrørende omledning af vand fra floden Castril til Jabalcón-kanalen, som er forelagt af den hydrografiske sammenslutning Confederación Hidrográfica del Guadalquivir, og som finansieres med EU-midler. Dette projekt, der blev fremlagt for offentligheden i 2000, blev trukket tilbage på grund af stort pres fra borgernes side, idet det blev påpeget, at det ikke var bæredygtigt. Sideløbende hermed blev der fremlagt et andet projekt med sigte på tilpasning af bredderne og plantning af skov ved floden Castril. Der er allerede modtaget over to tusinde indsigelser mod sidstnævnte projekt.

Det første projekt, der betragtes som et nødvendigt led i den nationale vandplan, vil gå hårdt ud over landbrugerne i området (mange af disse driver økologisk landbrug), naturområderne, faunaen, floraen og naturparken Sierra del Castril med dennes meget værdifulde økosystem.

Hvis vandomledningsprojektet gennemføres, vil dette kunne indebære overtrædelse af følgende direktiver:

a) direktiv 85/337/EØF(1) ændret ved direktiv 97/11/EF(2) om vurdering af visse offentlige og private projekters indvirkning på miljøet

b) direktiv 92/43/EØF(3) om bevaring af naturtyper samt vilde dyr og planter.

Hvilke foranstaltninger agter Kommissionen at træffe for at sikre overholdelse af Fællesskabets miljøbestemmelser og helt konkret ovennævnte direktiver?

(1) EFT L 175 af 5.7.1985, s. 40.

(2) EFT L 73 af 14.3.1997, s. 5.

(3) EFT L 206 af 22.7.1992, s. 7.

Svar afgivet på Kommissionens vegne af Margot Wallström

(25. februar 2003)

Det skal først og fremmest påpeges, at Sierra del Castril af de spanske myndigheder er blevet foreslået udpeget som lokalitet af fællesskabsbetydning med henblik på optagelse i Natura 2000-nettet. Området er ligeledes blevet fredet som særligt beskyttet fugleområde i henhold til Rådets direktiv 79/409/EØF af 2. april 1979 om beskyttelse af vilde fugle(1). I medfør af artikel 6 i Rådets direktiv 92/43/EØF vurderes alle planer eller projekter, der kan påvirke en sådan lokalitet væsentligt, med hensyn til deres virkninger på lokaliteten under hensyn til bevaringsmålsætningerne for denne. Myndighederne giver først deres tilslutning til en plan eller et projekt, når de har sikret sig, at den/det ikke skader lokalitetens integritet. Hvis en plan eller et projekt på trods af, at virkningerne på lokaliteten vurderes negativt, alligevel skal gennemføres af bydende nødvendige hensyn til væsentlige samfundsinteresser, herunder af social og økonomisk art, fordi der ikke findes nogen alternativ løsning, træffer medlemsstaten alle nødvendige kompensationsforanstaltninger for at sikre, at den globale sammenhæng i Natura 2000-nettet beskyttes.

For så vidt angår Rådets direktiv 85/337/EØF, som ændret ved direktiv 97/11/EF, skal det påpeges, at artikel 2 foreskriver, at projekter, der bl.a. på grund af deres art, dimensioner eller placering kan få væsentlig indvirkning på miljøet, skal undergives en vurdering af denne indvirkning, inden der gives tilladelse hertil. Denne bestemmelse gælder for projekter, der er anført i direktivets bilag I og II. Det vandomledningsprojekt, der er genstand for denne skriftlige forespørgsel, kan eventuelt henhøre under enten bilag I (punkt 12) eller bilag II (punkt 10 m) afhængigt af dets størrelse og karakteristika. I det første tilfælde er det obligatorisk at foretage en miljøindvirkningsvurdering. I modsat fald skal medlemsstaten på grundlag af en undersøgelse i hvert enkelt tilfælde eller ved fastsættelse af grænseværdier eller kriterier eller under anvendelse af begge de nævnte procedurer afgøre, om projektet skal gøres til genstand for en sådan vurdering.

De informationer, det ærede medlem er fremkommet med, viser ikke, om der i forbindelse med det pågældende projekt er blevet gennemført en miljøindvirkningsvurdering. Følgelig kan Kommissionen ikke på grundlag af de foreliggende oplysninger antage, at der skulle være tale om en overtrædelse af fællesskabsretten. Kommissionen vil derfor snarest muligt henvende sig til de spanske myndigheder og anmode om oplysninger om den eventuelle anvendelse af direktiv 85/337/EØF og 92/43/EØF i det nævnte tilfælde. Hvorom alting er, vil Kommissionen i sin egenskab af traktaternes vogter træffe de nødvendige forholdsregler med henblik på at sikre, at fællesskabsretten overholdes i det foreliggende tilfælde.

(1) EFT L 103 af 25.4.1979.